Buktak az oroszok és a finnek a hoki vb-n
Svédország 1-5-ről fordított a házigazda finn válogatott elleni negyedöntőn, az A-csoportos Jégkorong Világbajnokságon. A másik rangadón a csehek könnyedén győzték le Oroszországot. A címvédő szlovák válogatott kicsit, Kanada nagyon megizzadt Svájc illetve Németország ellen.
Kétségtelenül a jelenlegi legjobb négy együttes került a finnországi A-csoportos jégkorong-világbajnokság elődöntőibe, azaz a papirformának megfelelően a kanadaiak a csehekkel, a címvédő szlovákok a svédekkel mérkőznek a döntőbe kerülésért.

Elsőként Kanada jutott a legjobb négy közé, miután szoros mérkőzésen, hosszabbításban legyőzte Németországot. A tengerentúliak már két góllal is vezettek, ám a németeknek még a rendes játékidőben sikerült egyenlíteniük.

A hosszabbítást már az új szabályok szerint rendezték: a hirtelen halálban legfeljebb 20 percig tart a játék, és a pályán egyszerre csak négy-négy mezőnyjátékos lehet. A rendszer debütálása mindössze 37 másodpercig tartott, Eric Brewer - aki tagja volt az olimpiai bajnok gárdának is - ugyanis emberelőnyben betalált.

A kanadaiak ellenfele, az oroszokat a három H-betűs csatár (Hlavac, Hejduk, Hlinka) vezérletével legyőző csehek lesznek. A csehek végig jobbak voltak a negyeddöntőbe szerencsével bekerült oroszoknál. Az első góljuk emberhátrányban, a másik kettő pedig -előnyben született.

Szintén az elődöntőbe jutott a címvédő Szlovákia, miután - ha nehezen is - de nyert Svájc ellen. Az első harmadban még a svájciak vezettek, azonban a szlovákok már a második húsz percben a maguk javára fordították a találkozót, míg a záró harmadban be is biztosították győzelmüket.

A negyedik negyeddöntő a játéknap legjobb, legizgalmasabb meccsét hozta. A svéd válogatott 5-1-es hátrányból is fordítani tudott a házigazda finnek ellen a jégkorong-világbajnokságon, és így - utolsóként - bejutott a legjobb négy közé.

A hazaiak - a 14 ezer fanatikus szurkoló legnagyobb örömére - a háromszoros NHL-gólkirály Teemu Selänne triplájával 5-1-re elhúztak, de a svédek még a második harmad befejezése előtt szorossá tették a mérkőzést.

A záró felvonás közepén aztán Peter Forsberg, az észak-amerikai profiliga pontkirálya, egyenlített. A hajrában Per-Johan Axelsson értékesített egy emberelőnyös helyzetet, és így a csodával határos módon fordítottak a svédek.
Sport